钦定古今图书集成/明伦汇编/官常典/第354卷 > 尚褫
## 钦定古今图书集成/明伦汇编/官常典/第354卷 > 尚褫

按《明外史》本传：“褫字景福，罗山人。正统四年进士，除
行人。上书请毋囚系大臣，擢南院御史，以劾周铨下
狱，与他御史皆谪驿丞，得云南虚仁驿。景泰五年冬，
因灾异上书陈数事，中言忠直之士冒死陈言，执政
者格以条例，轻则报罢，重则中伤。是言路虽开，犹未
开也。释教盛行，诱煽聋俗，由掌邦礼者畏王振势，度
僧多至此，宜尽勒归农。”章下礼部。胡濙恶其刺己，悉
格不行。量移丰城知县，为邑豪诬构，系狱，寻得释。成
化初，大臣会荐，擢湖广佥事。初有诏，荆、襄流民许所
在附籍。都御史项忠复遣还乡，督甚急，多道死。褫悯
之，陈牒巡抚吴琛请进止。琛以报忠，忠怒，劾褫。中朝
知其意在恤民，卒申令流民听附籍，不愿乃遣还乡，
为佥事十年，所司上其治行，赐诰旌异。致仕卒。